Jutros oko 3.30 u Vrčinu su nepoznate osobe zapalile kuću novinara Milana Jovanovića i kroz prozor na garaži ubacile „Molotovljev koktel“. Posle toga, napadači su pucali u pravcu ulaznih vrata kako niko iz kuće ne bi mogao da izađe.

Sa sedamdesetogodišnjim novinarom u kući je bila i njegova supruga sa kojom je uspeo da pobegne kroz prozor sa zadnje strane kuće.

Kako je Jovanović potvrdio za Cenzolovku, vatra je veoma brzo zahvatila celu kuću, a njima su u pomoć pritekle komšije koje su ih odvezle do Hitne pomoći u Vrčinu. Nakon pružene prve pomoći, Jovanovića su prevezli do Gradske bolnice na Zvezdari. Lekari su ga pregledali i dali mu terapiju.

[povezaneprice]

Osim što teško diše jer se, kako kaže, nagutao dima, teže povrede nije pretrpeo.

Jovanović je novinar portala Žig info i, kako kaže, i ranije je dobijao pretnje zbog pisanja za taj portal u vezi sa izgradnjom kanalizacije u Vrčinu, kao i zbog tekstova o zloupotrebama predsednika Opštine Grocka.

Do sada se, kako je rekao za Cenzolovka, dva puta pismeno obraćao i predsedniku Aleksandru Vučiću, kao i ministarki pravde Neli Kuburović.

Jovanović je uveren da je razlog napada njegovo pisanje i da nije reč samo o zastrašivanju, jer se, kako nam je rekao, nikada nikome nije zamerio.

On za Cenzolovku kaže da ga ovaj napad neće zaustaviti:

„Neću prestati da pišem o lopovima i o mafiji, pa neka me ubiju.“

Iako je izgubio sve što je za života stekao, auto i kuću, bitno je da su životi sačuvani, kaže napadnuti novinar.

Jovanović se nada da će snimci sa kamera komšijske kuće pomoći policiji, koja još uvek vrši uviđaj, u pronalaženju napadača. On dodaje i da se na snimcima jasno vide dve osobe sa kapuljačama.

Ovo nije prvi napad na novinare koji pišu za portal Žig info. Cenzolovka je izveštavala i o napadu na urednika tog portala Željka Matorčevića u oktobru ove godine.

Medijska koalicija: Teroristički napad na kuću novinara Milana Jovanovića

Medijska koalicija najoštrije osuđuje teroristički napad na kuću Milana Jovanovića, saradnika informativnog portala Žiginfo.rs, i zahteva od policije i tužilaštva da najhitnije istraže ovaj monstruozni zločin, koji se, srećom, završio bez ljudskih žrtava.

Medijska koalicija očekuje da istraga podmetanja požara u kojem je kasno sinoć u Vrčinu, nadomak Beograda, izgorela porodična kuća Milana Jovanovića dobije apsolutni prioritet policije i nadležnog tužilaštva kako bi se vinovnici teškog zločina priveli pravdi.

Slučaj mora biti istražen do kraja ne samo zbog teških posledica i ozbiljnih pretnji po život Milan Jovanovića i njegove supruge već i zbog njegovih sumnji da su nalogodavci napada moćni pojedinci iz rukovodstva Opštine Grocka. Jovanović je imao saznanja da se sprema njegova likvidacija i o tome je obavestio policiju, ali se teroristički napad svejedno dogodio.

Policija: Radimo na rasvetljavanju požara, pronađena čaura

„Policijski službenici PS Grocka intenzivno rade na rasvetljavanju svih okolnosti izazivanja požara u Vrčinu u garaži M. J. (1950), bivšeg pripadnika Ministarstva unutrašnjih poslova, koji je izjavio da sada piše tekstove za jedan lokalni portal“, izjavio je zamenik načelnika Policijske stanice Grocka Radosav Šćekić, a prenosi MUP Srbije.

Policiji je rano jutros prijavljeno da je, iz zasad nepoznatih razloga, došlo do požara u garaži kuće koja je vlasništvo M. J., a koji se nakon toga proširio i na prizemlje kuće. Vatrogasci su lokalizovali požar u kome su izgoreli prizemlje kuće, garaža, kao i automobil marke „mercedes“ koji se nalazio unutra.

Supruga, koja je inače vlasnica zapaljenog automobila, izjavila je da je čula i pucnje, a policija je ispred garaže pronašla jednu čauru.

O svemu je odmah obavešteno nadležno tužilaštvo, po čijem nalogu policija intenzivno radi na utvrđivanju svih okolnosti ovog događaja i razlozima izazivanja požara.

UNS: Ispitati okolnosti pod kojima je izgorela kuća Milana Jovanovića, novinara portala Žig info

Udruženje novinara Srbije (UNS) poziva policiju i tužilaštvo da hitno ispitaju sve okolnosti pod kojima je noćas u Vrčinu izgorela kuća Milana Jovanovića, novinara portala Žig info, kao i da utvrde ima li ovaj događaj veze sa poslom kojim se Jovanović bavi i da o tome obaveste javnost.